《送吕子约赴天台倅》
宋代·彭龟年

少读丽泽书，投老未尽识。
譬如涉大海，渺不见其极。
去之若有失，从之了无得。
约兄自西来，为我倒胸臆。
始知公输巧，要不外绳墨。
从兹往来频，不辨主与客。
去住宁有定，长恐使南北。
谁题治中舆，别日忽相逼。
欲留留不可。把袂三叹息。
送君浙河西，狂涛立如植。
君其稳驾浪，我亦理行幅。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。